Til tross for at SVs lederkvartett var imot, vedtok SVs landsstyre lørdag at partiet skal gå inn for en 15-årsgrense for rituell omskjæring av gutter.

Det ble besluttet med 18 stemmer mot 16 på SVs landsstyremøte i Oslo lørdag.

Samtidig har imidlertid landsstyret enstemmig vedtatt å fristille SVs folkevalgte i spørsmålet av samvittighetsgrunner, noe som innebærer at partiets representanter har mulighet til å stemme slik de vil dersom spørsmålet noen gang skulle komme opp til votering på Stortinget.

- Uenig

Det betyr at SV-leder Audun Lysbakken, som måtte bruke sin dobbeltstemme da sentralstyret i forrige uke innstilte på at forslaget burde avvises av landsstyret, kan stemme nei.

Også nestlederne Kirsti Bergstø og Snorre Valen tok til orde mot forslaget

- Dette er et landsstyrevedtak jeg er uenig i, og som det derfor ikke er aktuelt for meg å forsvare. I en slik situasjon er jeg glad for at SVs folkevalgte er fristilt, og jeg vil fortsatt argumentere for mitt syn, sier Valen.

- Viktig

SVs helsepolitiske talsperson Nicholas Wilkinson, som sitter på Stortinget for Akershus, var sammen med SU-leder Andrea Sjøvoll og flere fylkeslag for å innføre aldersgrensen. Han sier han er glad for vedtaket.

- Dette er først og fremst et viktig vedtak for barna. Vi vil nå sette oss ned med de berørte, Barneombudet og eksperter for å se hvordan dette kan gjøres klokest mulig, sier han.

- Dette er en aldersgrense, ikke et forbud. Vi må sikre både barns rett til selvbestemmelse og religionsfrihet, legger han til.